Binnelandse sake verleng bedryfsure ná onderbreking  (Argieffoto) Die departement van binnelandse sake gaan sy bedryfsure verleng nadat sy stelsels nou weer aanlyn is. Die departement se stelsels was Vrydag landwyd aflyn wat beteken het dat die meeste dienste wat deur binnelandse sake gelewer word, nie vir lede van die publiek beskikbaar was nie. Die departement en staatsinligtingstegnologie-agentskap (Sita) kon intussen daarin slaag om die kabel wat die departement se stelsels met dié van Sita se stelsels verbind te herstel. Dr. Aaron Motsoaledi, minister van binnelandse sake, het die departement opdrag gegee om sy bedryfsure te verleng ten einde te verseker dat lede van die publiek wat Vrydag die departement se kantore besoek het, wel gehelp word. Kantore van die departement sal Maandag tot 18:30 oop wees en enige persone wat op dié tyd in die betrokke kantoor is, sal bygestaan word, het Motsoaledi gesê. Die stelselfout het tot gevolg dat dood-, geboorte- en huweliksertifikate nie uitgereik kon word nie. Handgeskrewe doodsertifikate is egter vir begrafnisdoeleindes uitgereik en lede van die publiek kon steeds hul paspoorte afhaal.